
  Pre tri najšťastnejšie rodiny, ktoré sa najviac riadia

  princípom 80 : 20, aké poznám:


  Annie a Jamie, Grace, Sal a Tom


  Marie-Louise a Jon, Noah a Jake


  Guy a Nicky, Romilly, Ben a Otto


  


  


  PREDSLOV A POĎAKOVANIE


  Ak by nebolo Ryana Smitha, táto kniha by vôbec nevznikla, takže moje prvé poďakovanie musí patriť jemu. Prečítal si Princíp 80 : 20 a vyhlásil, že by som mal napísať ďalšiu knihu určenú na denné čítanie na základe princípu 80 : 20. Súhlasil som. A na moje prekvapenie aj môj redaktor – vydavateľ Iain Campbell. Tak som ju napísal! Ďakujem, Ryan! Moja vďaka patrí aj Iainovi, ktorého úpravy boli dôkladné, rýchle, presné, no zároveň nápadité a ďaleko nad rámec jeho povinností. Ak by všetci redaktori boli takí dobrí ako Iain, autori a ich čitatelia by boli oveľa šťastnejší. A veľké uznanie patrí tiež mojej úžasnej agentke Sally Holloway za jej mnohé kvality a schopnosť vyriešiť veci čo najpokojnejšie – vskutku podľa princípu 80 : 20.


  Musím priznať, že kniha 80 : 20 na každý deň mi zabrala viac času, ako som si predstavoval. Jej písanie ma nesmierne bavilo, ale keď som sa pustil do práce, uvedomil som si, že rozsah, záber a sila princípu 80 : 20 presahujú to, o čom som písal predtým alebo čo som si uvedomoval, a vyžaduje si rozsiahly nový výskum a zamyslenie sa.


  Veľká časť knihy 80 : 20 na každý deň je úplne nová. Hoci je v značnej miere založená na témach, ktoré som rozoberal v desiatkach svojich predchádzajúcich titulov, nad mnohými záležitosťami som sa musel znova zamyslieť, a nad niektorými po prvý raz. Každú tému som napísal nanovo a len zriedkavo som citoval sám seba.


  Kniha obsahuje nové námety vrátane „oportunizmu v dobrom zmysle slova“, nálad, rastu, teórie osobného monopolu, sebalásky, ako objaviť vlastné „panenské územie“, ako sa neustále zlepšovať, nájsť si to správne miesto na život. Rozoberám tiež časové oázy, podstatu šťastia (čo to je a čo nie, v protiklade so všeobecne prevládajúcimi názormi), výber a vytváranie vlastných centier, rozhodnutia v súlade s princípom 80 : 20, predtuchy, Pascalovu stávku a asymetrické stávkovanie a napokon je tu kapitola o čiernej labuti a histórii.


  Nuž a najväčším dlžníkom, ako aj princíp 80 : 20, ak by sme si ho predstavili ako niečo, čo dokáže vnímať, som, samozrejme, voči napodobeniu hodnej a významnej osobnosti, akou je Tim Ferris. Za posledné dve desaťročia nikto neurobil toho tak neúnavne a významne viac pre propagáciu princípu 80 : 20. Som obzvlášť vďačný za podporu, ktorú mi prejavil, celkom v rozpore so svojimi bežnými (a citlivými) zásadami. Moje knihy a ja sme tiež nesmierne profitovali z mojich dvoch vystúpení v jeho legendárnej podcastovej šou a odporúčam vám, možno aj trochu vtieravo, aby ste si oba blogy s Timom vypočuli.[1] V tom nedávnom ma Tim láskavo navštívil v Portugalsku a výborne sme sa pri natáčaní zabavili za mojím kuchynským stolom. Wau, Tim!


  Nesmierne zaviazaný som tiež Perrymu Marshallovi, ktorý napísal predslov k tomuto dielu. Perry je, samozrejme, autorom veľmi úspešnej knihy 80/20 Sales and Marketing (Princíp 80 : 20 v predaji a marketingu), v ktorej sa zďaleka nevenuje len predaju a marketingu a môžeme ju vnímať ako druhú časť mojej knihy Princíp 80 : 20. Dokonale dopĺňa moju prácu a brilantne sa púšťa aj do vecí, do ktorých som sa ja neodvážil. Ak sa vám táto kniha páči, prečítajte si, prosím, aj tú jeho!


  Rovnako by som chcel vyjadriť vďačnosť aj svojmu kamarátovi Marxovi Acosta-Rubiovi, ktorý je neúnavným priaznivcom a konštruktívnym kritikom mojej práce. Marx je pozoruhodne sčítaný a odporučil mi viacero skvelých biografií, ktoré ma viedli k napísaniu mojej predchádzajúcej knihy Unreasonable Success and How to Achieve It (Neprimeraný úspech a ako ho dosiahnuť). Marx je všestranne vzdelaný, povestný libertarián a človek s nesmierne dobrou vôľou. Unreasonable success a všetky moje knihy, predovšetkým táto, sa vďaka jeho vplyvu značne vylepšili.


  Nuž a napokon chcem vrelo poďakovať všetkým priateľom, ktorí si veľkoryso našli čas na prečítanie draftov tejto knihy a prispeli hodnotnými radami. Váham s vymenovávaním svojich priateľov v obave, že na niekoho pozabudnem, ale so skutočne zásadnými myšlienkami prišli Guy Bowles, Tom Butler-Bowden, Hugo Delgado, Dr. Chris Eyles, Nicholas Ladd, Jamie Reeve a Jamie Stirrat.


  A to by už stačilo! Pustite sa do čítania tejto knihy, premýšľajte o nej a o celom životnom procese, ako sa stať šťastnejším, zdravším, bohatším, úspešnejším a lepším.


  Richard Koch


  Október 2024


  


  


  O AUTOROVI


  Richard Koch je autorom knihy Princíp 80 : 20, z ktorej sa predalo viac ako milión výtlačkov a preložila sa do viac ako 40 jazykov. Je jedným z najúspešnejších investorov rizikového kapitálu svojej generácie. Richard predtým pôsobil ako partner spoločnosti Bain & Company a bol spoluzakladateľom LEK Consulting. Žil v siedmich rôznych krajinách, poväčšine slnečných, rád jazdí na bicykli, chodí na prechádzky, hrá tenis, pláva, číta, hrá hazardné hry a jeho najvernejším parťákom je jeho labrador Sooty. Je hosťujúcim členom Wadham College Oxfordskej univerzity.


  


  


  PREDSLOV OD PERRYHO MARSHALLA


  Keď ma Richard Koch poprosil, aby som napísal predslov k jeho novej knihe 80 : 20 na každý deň, vyviedlo ma to z miery. Nie je to, že o princípe 80 : 20 napíšeme tristošesťdesiatpäť vecí, tak trochu proti jeho samotnej podstate?


  Koniec koncov, princíp 80 : 20 nespočíva v tom, že toho povieme čo najviac – spočíva v sústredení sa. Nebolo by teda viac v súlade s princípom 80 : 20, ak by sme ho pretavili do jednej veci? Alebo do sedemdesiatich troch, čo je dvadsať percent z tristošesťdesiatpäť?


  Ale na druhej strane, možno je v tomto princípe hĺbka, ktorá si vyžaduje každodennú kvapku múdrosti, aby sme ju skutočne vydolovali.


  Samotný princíp je hlboký. Môžete ho skúmať dennodenne po celý rok a stále budete mať čo objavovať. Chcete v princípe 80 : 20 získať len „hnedý opasok“? Alebo tretí stupeň čierneho opasku? Hĺbka a rozsah tohto princípu naznačujú, že aj jeho komplexnosť stojí za to.


  Povedal som si, že princíp 80 : 20 sa oplatí skúmať dennodenne. Každé jeho uplatnenie odhaľuje nový uhol pohľadu na známe problémy. Jediný postreh dokáže radikálne zmeniť vaše myslenie a taktiku.


  Ak niekto dokáže zúročiť všetkých tých tristošesťdesiatpäť postrehov, tak je to Richard Koch. Prvú knihu o princípe 80 : 20 napísal v roku 1997. Predalo sa z nej viac ako milión výtlačkov a bola preložená do štyridsiatich jazykov. Neskôr napísal ďalších dvadsaťpäť kníh, niektoré o princípe 80 : 20, väčšinu naprieč spektrom iných myšlienok: ako sa stať šťastnejším a bohatším; ako dosiahnuť v živote zenovú eleganciu a mnohé iné.


  Začal s investovaním svojich úspor v hodnote približne päťstotisíc dolárov v roku 1983. Tento malý kotlík s peniazmi teraz už narástol na sumu okolo 1 600 000 000 dolárov. Jeho nárast majetku predstavoval približne dvadsaťdva percent ročne, čo je trošku lepšie ako Warren Buffett (hoci Buffett má omnoho väčší majetok, pretože začal skôr).


  Richard toto všetko dosiahol tak, že sa investovaniu venuje menej ako jeden deň za týždeň. Nemá žiadnu kanceláriu a iba dvoch zamestnancov. Nikdy nepoužíva tabuľky – nevie ako a považuje ich za zavádzajúce. Výpočty robieva na starej kalkulačke typu HP12c. Utráca obrovské množstvo peňazí (ale iba na priateľov a rodinu), netuší, ako minúť svoje bohatstvo, a je mu to jedno. Má iba jeden extravagantný zvyk (je to tajomstvo).


  Dve hodiny denne trávi jazdou na bicykli a svojho labradora berie na dlhé prechádzky, často pri mori. Hráva tenis, hazardné hry, niekoľkokrát za deň jedáva s priateľmi a taktiež čítava dve hodiny denne. Žije takmer nepretržite v záplave slnečných lúčov. Je to dobrý život.


  Každodenný príspevok v knihe 80 : 20 na každý deň je prísľubom odmeny z hľadiska šťastia, uvoľnenia, absencie stresu, zdravej mysle, schopnosti pomôcť priateľom, rodine a širšej komunite. A áno, v konečnom dôsledku aj v bohatstve v dôsledku nájdenia skvelej práce.


  Niekedy aj tých 80 percent, ktoré sa zdajú byť nadbytočné, ukrýva v sebe hodnotu, ktorú si uvedomíme až pri hlbšom skúmaní alebo pri pohľade späť. Uznávam túto iróniu: čím hlbšie siahnete do princípu 80 : 20, tým viac oceníte celých 100 percent. Každá vrstva nuansy nadväzuje na tú predchádzajúcu.


  Richardova kniha 80 : 20 na každý deň bude možno rutinou, ktorú vaša myseľ potrebuje, aby zostala fit. A vo svete presýtenom informáciami denný rituál zameraný na nejaký princíp môže byť presne tou metódou, ktorá vám ukáže, čo je dôležité. Richard vás naučí uvažovať jednoducho, intenzívne a šťastne.


  Začítajte sa do toho – každý deň jeden zmysluplný postreh na základe princípu 80 : 20.


  Perry Marshall


  Autor knihy 80/20 Sales & Marketing and Evolution 2.0


  www.perrymarshall.com


  


  


  1. KAPITOLA


  ČO JE PRINCÍP 80 : 20?


  Čo je princíp 80 : 20 a prečo je taký úžasný v každodennom živote?


  Preskúmame, čo presne tento princíp predstavuje,

  prečo by ste ho mali uplatňovať a ako. Pre ľudí, ktorí majú radi analýzy, existuje analýza 80 : 20, ktorá je nesmierne užitočná v štatistike a v biznise.


  Myslenie 80 : 20 je však oveľa viac zanedbávané,

  ale má zároveň omnoho väčšiu silu.

  Dokáže pozdvihnúť naše životy na novú úroveň.


  1 Vesmír nie je v rovnováhe!


  Čo je to princíp 80 : 20 (alebo 80 : 20 v skratke)?


  80 : 20 tvrdí, že vo všetkom sú niektoré veci omnoho dôležitejšie ako iné. Dobrým kritériom alebo hypotézou je, že 80 percent výsledkov vyplýva z 20 percent príčin a niekedy dokonca z omnoho menšieho množstva.


  Vezmime si napríklad bežný jazyk. Sir Isaac Pittman vynašiel rýchlopis po tom, čo zistil, že iba 700 slov a ich odvodeniny tvoria 80 percent bežnej konverzácie. 700 slov tvorí menej ako jedno percento všetkých slov uvedených v slovníku. Je to príklad pomeru 80 : 1 – 1 percento používané 80 percent času.


  Je vcelku pravdepodobné, že zo všetkých šiat v šatníku nosievate 80 percent času menej ako 20 percent z nich. Každodenný život je plný takýchto pomerov. Niektoré z nich sú kuriózne, ale nie až také podstatné, no niektoré majú dopad na vaše šťastie a majú na vás veľký vplyv. Sú to práve tieto udalosti, fakty a hypotézy, o ktorých sa každý deň niečo dozviete.


  Zvykneme si myslieť, že život funguje v pomere 50 : 50 skôr ako 80 : 20. Občas sa stane, že 50 percent ľudí trpí 50-percentným nedostatkom zdrojov, či už peňazí, alebo vplyvu, ale to je zriedkavé. Má každá vaša odpracovaná hodina rovnakú hodnotu alebo zopár vecí prináša veľké výsledky, zatiaľ čo väčšina nie?


  Vesmír nie je v rovnováhe! Výsledky a príčiny nie sú vyvážené, čo je však predvídateľné a v súlade s princípom 80 : 20. Keď objavíte nesúmernosti vo svojom živote, dokážete odhaliť spôsoby, ako znásobiť výsledky s menším úsilím, stresom, časom alebo peniazmi.


  Oboznámili ste sa s princípom 80 : 20? Pochopili ste hlavnú myšlienku? Zistíte množstvo spôsobov, ako znásobiť to, čo chcete, s minimálnym úsilím a možno – veľkým potešením.


  2 Ďalšie príklady princípu 80 : 20


  
    	Štúdia 300 filmov, ktoré vyšli v priebehu 18 mesiacov, odhalila, že tržby štyroch z nich – čo je 1,3 percenta z celkového počtu – predstavovali 80 percent zinkasovaných peňazí z predaja lístkov.


    	Na burze cenných papierov akcie desiatich najvyššie umiestnených spoločností podľa akciového indexu Standard & Poor´s – ktoré predstavujú iba 2 percentá z celkového počtu – zvyčajne tvoria 92 percent všetkých ziskov.


    	Päť percent amerických domácností vlastniacich akcie vlastní 75 percent celkovej hodnoty akcií.


    	Ak sa vyberiete na koncert, či už je to rock, džez, alebo klasická hudba, viac ako 80 percent času odznejú staré známe kúsky, veľmi malá časť piesní alebo hudby bude nová.


    	Zo 6 700 jazykov na tomto svete používa 100 z nich (1,5 percenta) 90 percent ľudí.


    	Američania tvoria menej ako 5 percent svetovej populácie, napriek tomu konzumujú viac ako 50 percent celosvetovej spotreby heroínu spolu s inými škodlivými látkami.


    	Policajní špióni v Európe medzi rokmi 1847 a 1917 zostavili zoznam niekoľko tisícov „profesionálnych revolucionárov“. Napriek tomu, vlastne iba jediný z nich – Lenin – uskutočnil úspešnú revolúciu. História je plná udalostí, na ktoré mala obrovský vplyv, či už dobrý, alebo zlý, iba hŕstka ľudí.


    	Betfair, najväčšia medzinárodná stávková spoločnosť na svete, uvádza, že 90 percent stavených peňazí pochádza iba od 10 percent jej klientov.


    	Neustále dochádza k tisíckam nových objavov, napriek tomu len malé množstvo z nich má na naše životy väčší dopad ako všetky ostatné dokopy – napríklad jadrová energia, počítač, internet a teraz umelá inteligencia.

  


  Napadajú vám príklady z vášho života, kde sa uplatňuje princíp 80 : 20?


  3 Prečo princíp 80 : 20 dokáže natoľko zlepšiť váš život?


  Keď odhalíte príčinu, ktorá má obrovský dopad, dokážete dosiahnuť výnimočné výsledky s obyčajným úsilím. Podstatou princípu 80 : 20 je zistiť, ktoré aktivity majú vysoký pomer výsledku a úsilia, času, peňazí alebo iného nedostatkového zdroja. Princíp 80 : 20 je tiež o tom, aby ste robili veci, ktoré robia vás alebo iných ľudí šťastnými a nevytvárajú stres. Život je plný príležitostí tohto typu. V priebehu tejto knihy uvidíte napríklad aj to, že:


  
    	malá časť vášho času tvorí väčšinu najvýznamnejších výsledkov,


    	menej ako desať rozhodnutí, ktoré ste v živote učinili, je skutočne dôležitých a z hľadiska výsledku prevyšuje všetky ostatné tisíce iných rozhodnutí,


    	existujú štyri faktory, ktoré ovplyvňujú vaše šťastie – alebo jeho nedostatok – viac ako čokoľvek iné,


    	vždy máte možnosť do veľkej miery zlepšiť svoj život, ak uplatníte myslenie 80 : 20.

  


  Donedávna sa princíp 80 : 20 používal hlavne v biznise a ekonomike. Mojím cieľom je, aby ste ho začali používať vo všetkých oblastiach svojho života a dosiahli tak väčší pokoj, viac radosti, úspechov a mali pozitívnejší vplyv na ľudí, ktorých poznáte.


  Ste pripravení naučiť sa, ako byť šťastnejšími a láskavejšími? Súhlasíte s tým, že veľké úsilie nie je vždy potrebné na dosiahnutie veľkých výsledkov?


  4 Analýza 80 : 20 a myslenie 80 : 20


  Existujú dva rôzne spôsoby, ako uplatniť princíp 80 : 20:


  [image: 1]


  Analýza 80 : 20 patrila tradične k hlavnému využitiu princípu 80 : 20. Ja sa však viac opieram o myslenie 80 : 20, možno len nie som dobrý analytik.


  Myslenie 80 : 20 znamená to, že akceptujete základnú myšlienku princípu 80 : 20 – a to, že v živote alebo v nejakom jeho aspekte existuje v podstate len veľmi málo dôležitých vstupov. Čo je, ak sa nad tým tak zamyslíte, vcelku oslobodzujúce.


  Analýza 80 : 20 je primárne obchodný nástroj, ale myslenie 80 : 20 môže byť veľmi efektívne použité ako v podnikaní, tak aj mimo neho.


  Páči sa vám myšlienka myslenia 80 : 20? Tak čítajte ďalej a čoskoro sa stanete mysliteľom podľa princípu 80 : 20.


  5 Ako začať myslieť podľa princípu 80 : 20?


  Musíte si ustavične klásť otázku: Ktorých 20 percent v mojom živote vedie k 80 percentám? Čo funguje tak úžasne, že by som to mal robiť častejšie alebo som sa tomu mal viac venovať, nechať sa unášať jeho teplým prúdom?


  Nikdy nepredpokladajte, že automaticky poznáte odpoveď. Doprajte si čas a zamyslite sa nad tým kreatívne. Čo patrí medzi tých málo podstatných vstupov alebo príčin na rozdiel od tých mnohých bezvýznamných? Čo sú tie malé pánty, ktoré hýbu veľkými dverami? Načúvajte podmanivej melódii, ktorú prehlušujú zvuky v pozadí.


  Keď prídete na odpoveď alebo aspoň na dobrú hypotézu, vyskúšajte ju. Vidíte veľký rozdiel? Zistíte, že myslenie 80 : 20 funguje, keď sa zvýšia vaša efektivita a dobrý pocit. Ak konáte podľa tohto princípu, mali by ste získať omnoho viac za omnoho menej.


  Ak uplatňujete myslenie 80 : 20, neusudzujte, že výsledok bude dobrý alebo zlý alebo že intenzívna hnacia sila, ktorú pozorujeme, je dobrá. Aj drogy sú mocné, ale nie nevyhnutne dobré. To isté platí pre akúkoľvek dôležitú zmenu vo vašej rutine. Rozhodnite sa, či je výsledok dobrý pre vás. Aký to má dopad na vaše vnútorné ja a váš viditeľný výkon! Potom sa rozhodnite – postrčíte túto silu, ktorá vás poháňa, správnym smerom alebo ju zastavíte?


  Máme radi malé príčiny a veľké výsledky. Presne to hľadáte. Tieto malé príčiny, malé zmeny s veľkým ziskom, sú všade okolo vás. Vonkajšie a vnútorné príležitosti vás obklopujú dennodenne, či už si ich všimnete, alebo nie. Venujte im pozornosť, otestujte výsledok, zistite, či je dobrý, a ak áno, znásobte to.


  Neprestávajte myslieť na základe princípu 80 : 20. Je to ten najvýznamnejší a najlepší nový zvyk vo vašom živote.


  Už ste s tým začali?


  6 Princíp 80 : 20 obráti konvenčnú múdrosť naruby


  S princípom 80 : 20:


  
    	oslavujete výnimočné výsledky namiesto toho, aby ste zlepšovali priemerné úsilie,


    	hľadáte skratku namiesto toho, aby ste zdolávali celú cestu,


    	si veci vyberáte namiesto toho, aby ste sa nimi nechali unaviť,


    	uprednostňujete stručnosť pred rozvláčnosťou,


    	usilujete sa a ceníte si dokonalosť v niekoľkých oblastiach namiesto všestrannosti v mnohých,


    	v každodennom život čo najviac delegujete a využívate vonkajšie zdroje,


    	si čo najstarostlivejšie vyberiete svoje povolanie, zamestnávateľa a šéfa,


    	zamestnávate namiesto toho, aby ste boli zamestnaní,


    	uprednostňujete uvoľnené vzájomné vzťahy namiesto formálnych zmlúv,


    	vždy zvážite, kde 20 percent vloženého úsilia a peňazí vedie k 80 percentám zisku,


    	zachováte pokoj, vyberiete si niekoľko hodnotných cieľov a príležitostí a pracujete menej,


    	čo najviac využijete šťastné chvíľky (často je v tom viac ako len šťastie), keď sa nachádzate na vrchole kreativity a hviezdy sú vášmu úspechu naklonené.

  


  Ste nekonvenčne múdri?


  7 Myslenie 80 : 20 v sebe kombinuje maximálne ambície s uvoľnenými a so sebaistými spôsobmi


  Boli sme naučení myslieť si, že vysoké ambície idú ruka v ruke s bezohľadnou hyperaktivitou, dlhými hodinami v práci, so zaneprázdnenosťou a s obetovaním seba aj druhých pre dosiahnutie cieľa. Draho však za tieto asociácie platíme. Ambície nemusia so sebou prinášať bezohľadnú honbu za kariérou.


  Oveľa atraktívnejšia a rovnako realistická je kombinácia maximálnych ambícií + sebadôvery + humoru + rozvahy + civilizovaných spôsobov. Väčšina skvelých úspechov je výsledkom neochvejnej pracovitosti, hlbokého uvažovania a nečakaného vnuknutia. Spomeňte si na Archimeda vo vani. Alebo Newtona, ako uteká pred morovou nákazou v Londýne, sadne si pod strom v Lincolnshire, kde mu padne na hlavu jablko (alebo skôr pozoruje padajúce jablko). Spomeňte si na Einsteina, ako sa počas dňa zasníval o prechádzajúcich vlakoch. Darwina pozorujúceho pinky na Galapágoch. Henriho Poincarého rozprávajúceho sa s priateľom počas nastupovania do autobusu. Betranda Russella potulujúceho sa po Cambridgei za tabakom do fajky. Bola by na tom veda rovnako, ak by boli pripútaní k stolu alebo hekticky riadili skupinu vedcov?


  Najväčšie prelomové objavy tých najúspešnejších ľudí sa udiali počas krátkeho obdobia ich pracovného života. Princíp 80 : 20 tu hovorí jasnou rečou. Pokiaľ máte dostatok zvedavosti a ctižiadostivosti a premýšľate namiesto toho, aby ste sa len bezcieľne náhlili, máte času viac než dosť. Úspech plynie z náhleho vnuknutia a zo starostlivo zvoleného kroku, spočíva v odlišnom myslení, vo vízii večnosti a v samostatnom uvažovaní. Hoci existuje niekoľko výnimiek, napísanie väčšiny významných kníh na svete trvalo rok alebo dva a väčšinu hudby, ktorá pretrváva dodnes, zložili za menej ako deň. Elton John uvádza, že zložil pieseň „Candle in the Wind“ za dvadsať minút. K objavom, vynálezom a pokrokom v myslení dochádza v priebehu sekúnd, hodín, dní a mesiacov, netrvá to celý život. Nevyžadujú si extrémnu námahu, prichádzajú ľahko.


  Tie najlepšie nápady nám napadnú, keď sa cítime dobre a uvoľnene. Tichý, nenápadný hlások pokoja má vo vašom živote dôležitejšie miesto, než si uvedomujete. Nechajte honbu za kariérou za sebou a radšej sa osamote zamyslite.


  Chcete to skúsiť? Začnite dnes.

OEBPS/Fonts/LinLibertineI.otf


OEBPS/Fonts/LinLibertineB.otf



OEBPS/Images/title.jpg
RICHARD KOCH

NA KAZDY DEN

Vas denny sprievodca
Stastnejs$im, zdravsim
a uspesnejs$im zivotom
podla principu 80: 20

Y

easTone BOOKS





OEBPS/Misc/template.xpgt
 

   
		 
			 
		
		
     
			 
    

     
	 
    

     
	 
    

     
         
             
             
             
        
    

  





OEBPS/Fonts/LinLibertineR.otf


OEBPS/Images/bookcover.jpg
NA KAZDY DEN

Vas sprievodca Stastnejsim,
zdrav$im a uspesnej$im Zivotom
podla principu 80 : 20





OEBPS/Images/D8020-Epub-20.jpg
Princip 80 :20

Analyza 80: 20

= Precizna

= Kvantitativna

= VyZaduje si skimanie
= Poskytuje fakty

= \/ysoko hodnotnd

N

‘ Myslenie 80: 20

|

= Nepresné

= Kvalitativne
= VyZaduje si uvaZovanie
= PrindSa postrehy
= Vysoko hodnotné






